DA bekommerd oor gure weer op stemdag | Maroela Media
Reën- en donderbuie tydens die munisipale verkiesing. (Foto: DA Western Cape/Twitter)
Die DA is bekommerd dat min kiesers in die Wes-Kaap by stempunte gaan opdaag nadat nat en koue weer 'n demper op die dag se verrigtinge geplaas het. 'n Paar strukture het ook Maandagoggend by stempunte in die Kaap omgewaai.
Siviwe Gwarube, DA-LP en die party se nasionale woordvoerder, het aan Maroela Media gesê hoewel die provinsie se regerende party bekommerd is, hulle steeds hoopvol bly.
"Natuurlik is ons bekommerd, maar ons hoop dat 'n groot aantal van ons ondersteuners nie gaan toelaat dat die weer hulle afskrik nie," sê sy.
"Kiesers sal vir die volgende vyf jaar met die gevolge van hul besluit – om te stem, al dan nie – moet saamleef."
Die Suid-Afrikaanse weerdiens het vroeër gewaarsku dat 'n kouefront oor dele van die Wes- en Noord-Kaap sal beweeg wat reën- en donderbuie tydens die munisipale verkiesing tot gevolg sal hê. Dele van die Wes-Kaap gaan ook gebuk onder koue en winderige weerstoestande.
Volgens die Onafhanklike Verkiesingskommissie (OVK) in hierdie provinsie het hy reeds uitdagings met die weer ondervind nadat 'n aantal tydelik stemlokale deur die weer beskadig is.
"Daar is minstens twee gevalle in Khayelitsha en Marikana ('n informele nedersetting digby Kaapstad) waar spanne weens die weer ingestuur is om die strukture te versterk," het die OVK gesê.
"Die OVK wil kiesers egter gerusstel dat hy alles in sy vermoë doen om te verseker dat almal vandag kan stem."
Ten spyte van die gure weer het talle kiesers steeds die reën aangedurf om hul kruisie te trek.
"Soveel mense het reeds in die reën uitgekom en gestem. Gaan uit en stem," skryf 'n sosialemediagebruiker.
"Die inwoners van Kaapstad daag altyd op, ongeag die weer. Ons bly in die Kaap van Storms en is gewoond daaraan. Om ons provinsie te red sal ons selfs deur vuur loop," sê 'n ander kieser.
Die DA het kiesers ook aangeraai om eerder vroeër as later te stem om lang toue by punte later vandag te vermy.
"Hoewel stempunte tot 21:00 oop is en die weer vermoedelik later die dag sal opklaar, is dit belangrik dat mense vroeg gaan stem.
"Dit is ons elkeen se burgerlike plig om dit te doen."
Ek het gestem en die weer is glad nie soe sleg nie. Wegbly is 'n stem vir die ANC.
Gaan stem, of gee die Wes Kaap vir die anc. Gaan stem en vat die Noord Kaap by die anc.
Wees versigtig om nie jou stem in die Kaap op 'n klein party te mors nie. Ons het reeds 'n effektiewe regering en om ander rolspelers toe te laat kan effektiewe regering ondermyn. Die huidige effektiewe regering verdien lojaliteit en ondersteuning vir hul goeie werk.